**RELACION**

**PËR**

**PROJEKTLIGJIN**

**“PËR STATUSIN “FËMIJË NË PËRKUJDESJE TË REPUBLIKËS”**

**I. QËLLIMI** **I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i projektligjit është marrja në mbrojtje dhe në përkujdesjen e shtetit të fëmijës, njëri ose të dy prindërit e të cilit apo, në mungesë të tyre, personi i ngarkuar ligjërisht me kujdestarinë e tij, kanë humbur jetën në kushtet e përcaktuara nga ligji për statusin “Dëshmor i Atdheut”, në përpjekje për mbrojtjen e pronës publike, mbrojtjen e jetës së individit, gjatë apo nga një akt terrorist, për shkak të plagëve të marra apo të sëmundjeve të marra si pasojë e kryerjes me përgjegjshmëri të detyrës dhe ushtrimit të profesionit në kushte të jashtëzakonshme apo nga një akt dhune gjatë ushtrimit apo për shkak të detyrës dhe në lidhje të drejtpërdrejtë me ushtrimin e saj.

Me anë të parashikimeve të këtij projektligji, përfitohen disa lloje trajtimesh financiare dhe jomateriale.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Miratimi i këtij projektakti nuk është parashikuar në Programin e Përgjithshëm Analitik të Projektakteve të Këshillit të Ministrave, për vitin 2021.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Objekti i këtij projektligji është përcaktimi i kritereve dhe procedurës për përfitimin e statusit “Fëmijë në përkujdesje të Republikës”, si dhe i të drejtave dhe detyrimeve që rrjedhin nga ky status. Ai synon të garantojë mirëqenien dhe zhvillimin e jetës së fëmijës, nëpërmjet ndihmës dhe përkujdesjes efektive të shtetit.

**Përfituesit e statusit janë:**

1. Fëmijët apo personat nën kujdestari të një personi të shpallur apo të njohur me statusin “Dëshmor i atdheut”;
2. Fëmijët apo personat nën kujdestari të shtetasve shqiptarë, të cilët kanë humbur jetën ose që e humbin jetën në përpjekje për të ndihmuar popullsinë, për mbrojtjen e pronës publike ose për shpëtimin dhe mbrojtjen e jetës së individit, gjatë apo nga një akt terrorist ;
3. Fëmijët apo personat nën kujdestari të shtetasve shqiptarë që kanë humbur jetën, qoftë edhe për shkak të plagëve të marra apo të sëmundjeve të marra në vendin e punës, si pasojë e kryerjes me përgjegjshmëri të detyrës dhe ushtrimit të profesionit në kushte/situata që lidhen me ngjarje të jashtëzakonshme apo të fatkeqësive natyrore sipas përcaktimeve të legjislacionit në fuqi apo gjatë një akti dhune gjatë ushtrimit apo për shkak të detyrës dhe në lidhje të drejtpërdrejtë me ushtrimin e saj.

Përfitimet e fëmijës, mbajtës i statusit “Fëmijë në përkujdesje të Republikës” janë materiale dhe jo materiale.

**Përfitimet materiale janë:**

1. Përfiton trajtim financiar mujor në masën 50 për qind të pagës mujore me të lartë të prindit apo kujdestarit ligjor që ka humbur jetën, pavarësisht nga periudha e sigurimit të të ndjerit. Personi, që gëzon statusin “Fëmijë në përkujdesje të Republikës”, në rastin e përfitimit të trajtimit financiar sipas parashikimeve të ligjeve të tjera, ka të drejtë të zgjedhë trajtimin financiar më të favorshëm. Pagesa e trajtimit financiar sipas kësaj pike do të kryhet nga Instituti i Sigurimeve Shoqërore.
2. Shërbim falas shëndetësor dhe spitalor në institucionet shëndetësore publike apo kur është e nevojshme edhe private sipas përcaktimeve me vendim të Këshillit të Ministrave;
3. Shkollim falas dhe pajisje falas me materialet shkollore përgjatë gjithë ciklit të plotë arsimor dhe parauniversitar në institucionet publike të arsimit parashkollor dhe parauniversitar deri në ciklin e tretë të studimeve;
4. Bursë të plotë nga shteti kur fitojnë të drejtën e ndjekjes së arsimit të lartë publik;
5. Orientim profesional falas sipas kërkesës në fund të çdo cikli arsimor;
6. Mbështetje për një trajtim preferencial për punësimin e këtyre personave në administratën publike dhe/ose biznesin privat, në përfundim të studimeve universitare, sipas kushteve të përcaktuara me vendim të Këshillit të Ministrave.

Këto përfitime materiale zgjasin deri në moshën 25 vjeç, nëse personi ndjek studimet e larta.

Gjithashtu, fëmijëve të cilëve i jepet statusi i lartpërmendur, **kanë edhe të drejtat e mëposhtme:**

1. Të përkujtojnë sakrificën dhe vetëmohimin e prindërve të tij/ tyre në kuadër të një ceremonie nën përgjegjësinë e organeve publike qendrore dhe lokale;
2. Të organizohen në ente, shoqata, institute dhe fondacione jofitimprurëse me synim vlerësimin e sakrificës dhe vetëmohimit të prindërve dhe dhënien e shembullit tek brezat;
3. Të bëhen pjesë, sipas përcaktimeve të Ceremonialit të Republikës së Shqipërisë, përmes një vendimi të Këshillit të Ministrave, të ceremonive dhe organizimeve madhore me rastin e festave kombëtare dhe atyre zyrtare.

Përfitimet, sipas projektligjit, do të mbulohen nga Buxheti i Shtetit.

Ky projektligj përcakton edhe procedurën për përfitimin e statusit, e cila përfshin detyrimet dhe organet e mëposhtme:

**Autoriteti që ka kompetencë për dhënien e statusit** “Fëmijë në përkujdesje të Republikës” është Komisioni Qendror për statusin “Fëmijë në përkujdesje të Republikës”, i ngritur, ad hoc, pranë ministrisë përgjegjëse për çështjet sociale, i kryesuar nga ministri përgjegjës i saj dhe i përbërë nga 6 anëtarë të tjerë. Komisioni mbështetet nga një staf teknik. Përbërja konkrete, organizimi dhe funksionimi do të përcaktohet me Vendim të Këshillit të Ministrave, ndërsa shpërblimi financiar do të trajtohet sipas legjislacionit në fuqi.

**Kërkesa mund të paraqitet, sipas formatit të përcaktuat me udhëzim të Kryetarit të Komisionit nga:**

1. Familjarë të fëmijës (prindër, vëllezër ose motra), kujdestari ose përfaqësuesi ligjor i fëmijës;
2. Përfaqësues të autorizuar të organeve të qeverisjes qendrore ose vendore;
3. Çdo organizatë joqeveritare me qëllim jofitimprurës që ka për synim mbrojtjen dhe mirëqënien e fëmijëve.

**Rastet të cilat shkaktojnë humbjen apo përjashtimin nga statusi “Fëmijë në përkujdesje të Republikës” janë :**

1. Dënimi i personit me vendim gjykate të formës së prerë për:

1. krime kundër njerëzimit;
2. veprimtari terroriste dhe agjenturore kundër interesave të vendit;
3. vepra penale që cenojnë rëndë dinjitetin dhe integritetin e grave dhe fëmijëve;
4. vepra penale kundër pronës dhe interesave të shtetit;
5. Vërtetimi gjyqësisht se vendimi për njohjen e statusit është bazuar në dokumente të falsifikuara.

Vendimet e mësipërme janë të ankimueshme.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi i Këshillit të Ministrave propozohet në mbështetje të nenit 81, pika 1 dhe 100 të Kushtetutës, i cili përcakton mundësinë e këtij të fundit për të propozuar projektligje në Kuvend, si dhe përgjegjësinë për të ndërmarrë politika të ndryshme në Kuvend. Projektligji propozohet në mbështetje të neneve 78, 81, pika 1, dhe 83, pika 1, të Kushtetutës, të cilët respektivisht përcaktojnë vendimarrjen e Kuvendit, mundësinë e propozimit të projektligjeve nga Këshilli i Ministrave dhe procedurën e votimit të një projektligji.

**V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)**

Ky projektakt nuk transpozon asnjë *acquis*.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji është ndarë në gjashtë krerë dhe përmban 14 nene.

Kreu I “Dispozita të Përgjithshme” përmban Nenet 1, 2, 3 dhe 4 të cilët respektivisht trajtojnë objektin, qëllimin, subjektet përfituese dhe përkufizimet e përdorura në ligj.

Kreu II “Kriteret për marrjen e statusit “Fëemijë në përkujdesje të Republikës” përmban nenet 5, 6, 7 dhe 8, të cilët trajtojnë kriteret për marrjen e statusit “Fëmijë në përkujdesje të Republikës”, humbjen e statusit, dokumentet për marrjen tij dhe subjektet e legjitimuara për të kërkuar dhënien e statusit “Fëmijë në përkujdesje të Republikës”.

Kreu III “Të drejtat që rrjedhin nga statusi “Fëmijë në përkujdesje të Republikës” përmban nenet 9 dhe 10, i cili përcakton kohëzgjatjen e përfitimit të statusit “Fëmijë në përkujdesje të Republikës” dhe llojet e përfitimit.

Kreu IV “Organet e paraqitjes së kërkesës, shqyrtimit dhe marrjes së vendimit” përmban nenin 11 i cili detajon funksionimin e Komisionit Qendror të statusit “Fëmijë në përkujdesje të Republikës”

Kreu V “E drejta e ankimimit” përmban nenin 12, i cili detajon procedurën e ankimimit.

Kreu VI “Dispozita të fundit dhe kalimtare” përmban nenet 13 dhe 14, të cilat përcaktojnë nxjerrjen e akteve nënligjore dhe afatet e tyre dhe hyrjen në fuqi të projektligjit.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohet Ministria përgjegjëse për çështjet sociale për zbatimin e këtij projektligji.

1. **PERSONAT DHE INSTITUCIONET QË KANË KONTRIBUAR NË**

**HARTIMIN E PROJEKTAKTIT**

Projektvendimi i Këshillit të Ministrave është hartuar nga Ministria e Shëndetësisë dhe Mbrojtjes Sociale në bashkëpropozim me Ministrinë e Financave dhe Ekonomisë.

Projektakti është dërgohet për mendim në Ministrinë e Drejtësisë, Ministrinë e Brendshme, Ministrinë e Mbrojtjes, Ministrinë e Arsimit, Sportit dhe Rinisë dhe Departamentin e Administratës Publike.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Efektet financiare të këtij projektligji do të përballohen nga buxheti i shtetit, nga programi “Sigurimet Shoqërore”, të miratuara çdo vit në ligjin vjetor të buxhetit. Aktualisht, vlerësojmë se efektet financiare të parashikimeve të këtij projektligji do të jenë të përballueshme nga buxheti i shtetit, për shkak të supozimeve që numri i rasteve objekt i këtij ligji do të jetë i limituar.

Ndërkohë, kostoja shtesë për kategoritë përfituese sipas këtij projektligji, është e vështirë të identifikohet, për sa kohë që, rastet e humbjes së jetës në rrethanat e përcaktuara në këtë projektligj nuk mund të parashikohen. Gjithashtu, nuk mund të parashikohet, numri i fëmijëve përfitues, mosha e tyre, si dhe niveli i pagës mbi bazën e të cilës do të përfitojnë fëmijët. Por, në çdo rast, kjo kosto merret përsipër të përballohet nga buxheti i shtetit.

Për rrjedhojë, analiza financiare paraqitet si më poshtë vijon:

Duke parashikuar një numër të përafërt vjetor të subjekteve përfituese prej 20 dhe duke e shumëzuar me një ndihmë mesatare mujore (të përafërt) prej rreth 40.000 lëkësh (nëse marrim si pagë mesatare, të përaftërt, shumën prej 80.000 lëkësh dhe aplikojmë reduktimin me 50% të saj) konstatojmë se:

* numri i përafërt vjetor i subjekteve përfituese është llogaritur në 20
* Parashikohet me përafërsi që 5 prej tyre mund të ndjekin arsimin universitar me bursë të plotë falas.
* Masa e trajtimit financiar, bazuar në 50% të rrogës më të lartë të prindit/kujdestarit që ka humbur jetën, është llogaritur në mesatarisht 40.000 lekë/muaj.
* Kostoja mesatare për këtë opsion duke u bazuar në parashikimet e mësipërme është:
* Kostoja për trajtim financiar mujor ( 20 fëmijë \* 40 000 \* 12 muaj)= 9.6 milion lekë në vit.
* Kostoja për arsimimin universitar ( 5 fëmijë vit \*10 000 (bursa e plotë) \* 10 muaj) =0.5 milion lekë në vit
* Shifrat e mësipërme mund të përkthehen njëkohësisht si përfitime direkte financiare për subjektet përfituese parësore.

Ndërsa, për të patur një pasqyrë më të qartë të kostove në buxhetin e shtetit duhet të llogarisim edhe kostot lidhur me funksionimin e strukturës përgjegjëse për zbatimin e masave të parashikuara në këtë projektligj. Përderisa në parashikohet që Komisioni përgjegjës të ketë 7 anëtarë dhe të mbështetet nga një staf teknik i cili do të përbëhet nga specialistë të Ministrisë përgjegjëse për shëndetësinë dhe mbrojtjen sociale, mund të themi se kostot parashikohet të jenë të lidhura vetëm me pagesat për mbledhje të anëtarëve të këtij komisioni. Këto pagesa parashikohet të jenë afërsisht 10.000 lekë për mbledhje/për anëtar dhe të ketë maksimalisht 6 mbledhje në vit.

* Kostoja e ngritjes së komisionit ( 7 anëtarë \*10 000 (shpërblimi) \*6) = 0.42 milion lekë në vit
* Kjo nënkupton se kostoja potenciale maksimale vjetore e opsionit të përzgjedhur është:
* 9.6 milion lekë (ndihmat direkte financiare për subjektet) + 0.5 milionë lekë (bursat e studimit) + 0.42 milionë lekë (funksionimi i Komisionit përgjegjës) = 10.52 milionë lekë/vit (afërsisht).

Kostoja do të jetë e vazhdueshme çdo vit, por mund të jetë më e ulët ose më e lartë në varësi të numrit të subjekteve përfituese.

|  |  |
| --- | --- |
| **Propozues**  **Ministri i Shëndetësisë dhe Mbrojtjes Sociale**  **Ogerta MANASTIRLIU** | **Propozues**  **Ministri i Financave dhe Ekonomisë**  **Anila DENAJ** |